ন্যূনতম ভাড়ার উপরে ৪৫ শতাংশের বেশি ‘সার্জ ফেয়ার’ নিতে পারবে না ওলা, উবেরের মতো অ্যাপ-ক্যাব সংস্থাগুলি। বুধবার দুই সংস্থার প্রতিনিধিদের সঙ্গে বৈঠকে এ কথা জানিয়ে দিল রাজ্য পরিবহণ দফতর। 
পরিবহণমন্ত্রী শুভেন্দু অধিকারী নিজে এই বৈঠকে উপস্থিত ছিলেন। ওলা-উবের দুই সংস্থাই এর আগে রাজ্যকে জানিয়েছিল, মূল ভাড়ার প্রায় তিন গুণ পর্যন্ত সার্জ আদায় করে তারা। সূত্রের খবর, এদিনের বৈঠকে পরিবহণমন্ত্রী দুই সংস্থাকেই জানান, ন্যূনতম যা ভাড়া হয়, তার উপরে ৪৫ শতাংশের বেশি সার্জ চাপানো চলবে না।

এই বিষয়ে অন্যান্য খবর

অ্যাপ-ক্যাবের বেলাগাম ভাড়া কি বন্ধ হবে! সরকারি চিঠির জবাব দিল উবের
কলকাতায় যাত্রীদের পকেট কাটছে ক্যাব, বড় অভিযোগ আদালতে



 শুধু তাই নয়, সকাল আটটা থেকে রাত আটটা পর্যন্ত সার্জ ফেয়ার নেওয়া যাবে না বলেও ওলা, উবেরকে জানায় সরকার। সারাদিনে মোট ট্রিপের মধ্যে ২৫ শতাংশ ট্রিপে সার্জ বসানো যাবে। যাত্রীদের থেকে কী হারে ভাড়া নেওয়া হচ্ছে, তার মাসিক রিপোর্ট পরিবহণ দফতরে জমা দিতে বলা হয়েছে।
সরকার চায়, লাক্সারি ট্যাক্সির  জন্য যে ভাড়া ঠিক করে দেয় সরকার, সেই হারেই ভাড়া নিক ওলা এবং উবের। 
৪৫ শতাংশ সার্জ নিয়ে আপত্তি না থাকলেও সকাল আটটা থেকে রাত আটটা পর্যন্ত সার্জ না চাপানোর শর্তে আপত্তি জানিয়েছে ওলা, উবের। তারা কী হারে ভাড়া নেয়, তার একটি রিপোর্ট বৃহস্পতিবার সরকারকে জমা দেবে দুই সংস্থা, এর পরই ভাড়া নিয়ে চূড়ান্ত সিদ্ধান্ত নিতে পারে রাজ্য সরকার।